## Statut Hrvatske stomatološke komore - pročišćeni tekst

### NN 85/2007 (16.8.2007.), Statut Hrvatske stomatološke komore - pročišćeni tekst

# HRVATSKA STOMATOLOŠKA KOMORA

**2674**

Na temelju članka 14. Izmjena i dopuna Statuta Hrvatske stomatološke komore
(»Narodne novine« br. 69/06), Skupština Hrvatske stomatološke komore (u daljnjem
tekstu: Komora) na 6. redov­noj sjednici, održanoj 31. ožujka 2007. godine
utvrđuje pročišćeni tekst Statuta Komore.
Pročišćeni tekst Statuta Komore obuhvaća Statut Hrvatske stomatološke komore
koji je donesen na 2. izvanrednoj sjednici Skupštine Komore održanoj 31.
siječnja 2004. godine i uz suglasnost ministra nadležnog za zdravstvo objavljen
u »Narodnim novinama« br. 44/04 te njegove izmjene i dopune koje su donesene na
5. redovnoj sjednici održanoj 6. svibnja 2006. godine te su uz suglasnost
ministra nadležnog za zdravstvo objavljene u »Narodnim novinama« br. 69/06.

## PROČIŠĆENI TEKST STATUTA

### HRVATSKE STOMATOLOŠKE KOMORE

I. OPĆE ODREDBE

Članak 1.

Odredbama ovoga Statuta uređuje se organizacija i poslovi Komore, način izbora i
djelovanje tijela Komore te druga pitanja značajna za stomatološku djelatnost.

Članak 2.

Komora je samostalna i neovisna staleška i strukovna organizacija doktora
stomatologije na području Republike Hrvatske sa svojstvom pravne osobe i javnim
ovlastima.
Komora je osnovana s ciljem da štiti prava i interese doktora stomatologije te
da brine o ugledu i unapređenju struke.

Članak 3.

Naziv Komore je: HRVATSKA STOMATOLOŠKA KOMORA.
Skraćeni naziv Komore je HSK.
Naziv Komore na engleskom jeziku je: CROATIAN DENTAL CHAMBER.
Sjedište Komore je u Zagrebu.

Članak 4.

Komoru predstavlja i zastupa predsjednik.
Komoru u pravnom prometu može zastupati i tajnik temeljem ovlaštenja
predsjednika.

Članak 5.

Komora ima pečat okruglog oblika s tekstom HRVATSKA STOMATOLOŠKA KOMORA ZAGREB
1995 (na obodu) i znakom Komore (u sredini).
Znak Komore je lik sv. Apolonije koja je zaštitnica stomatologije.
Na temelju odobrenja Ministarstva pravosuđa, uprave i lokalne samouprave, Komora
koristi pečat s grbom Republike Hrvatske na aktima vezanim uz javne ovlasti
Komore.

II. ČLANSTVO PRI KOMORI

Članak 6.

Doktori stomatologije koji obavljaju stomatološku djelatnost na području
Republike Hrvatske obvezno se učlanjuju u Komoru.
Članstvo u Komori dobrovoljno je za doktore stomatologije koji ne obavljaju
neposredno stomatološku djelatnost, koji obavljaju stomatološku djelatnost izvan
Republike Hrvatske, koji su u mirovini i koji su nezaposleni.

Članak 7.

Komora predstavlja svoje članstvo u zemlji i inozemstvu.

Članak 8.

Članovi Komore imaju pravo:
– birati tijela Komore i biti u njih birani,
– na usluge Komore sukladno odredbama ovoga Statuta i drugim općim aktima
Komore,
– dobiti iskaznicu Komore,
– sudjelovati u raspravama o svim pitanjima iz nadležnosti Komore,
– pismeno ili elektroničkim putem biti obaviješteni o svim zbivanjima vezanim uz
obavljanje stomatološke djelatnosti.
Članovi Komore imaju obvezu:
– poštivati i pridržavati se svih odluka i propisa koje donose tijela Komore,
– redovito izvješćivati Komoru o svim podacima i njihovim promjenama koji se
odnose na registar doktora stomatologije,
– redovito plaćati članarinu i ostala davanja koja utvrdi Komora,
– stručno se usavršavati,
– ishoditi i pravovremeno obnoviti odobrenje za samostalan rad.

III. POSLOVI KOMORE

Članak 9.

Komora obavlja sljedeće poslove:
1. vodi registar doktora stomatologije, stomatoloških ordinacija, grupnih
praksi, zdravstvenih ustanova i drugih pravnih osoba,
2. donosi Kodeks stomatološke etike i deontologije,
3. prati i nadzire provođenje pravila stomatološke etike i deon­tologije te
poduzima odgovarajuće mjere u slučaju njihovog kršenja,
4. pruža zaštitu građanima i doktorima stomatologije u ostvarivanju prava s
obzirom na kvalitetu, sadržaj i vrstu stomatološke usluge koja im se pruža,
5. daje mišljenje u postupku osnivanja, preseljenja i prestanka rada
stomatoloških ordinacija, grupne prakse, zdravstvenih ustanova i drugih pravnih
osoba,
6. predlaže ministru nadležnom za zdravstvo osnovnu mrežu stomatološke
djelatnosti, uz prethodno pismeno pribavljeno mišljenje područnih sjedišta i
svih pripadajućih podružnica,
7. propisuje način oglašavanja doktora stomatologije,
8. utvrđuje najniže cijene stomatoloških usluga za doktore stomatologije izvan
osnovne mreže stomatološke djelatnosti,
9. utvrđuje cijene stomatoloških usluga iz opsega dobrovoljnog zdravstvenog
osiguranja,
10. zastupa interese svojih članova kod sklapanja ugovora s društvima za
osiguranje,
11. sudjeluje pri određivanju standarda i normativa stomatoloških usluga,
12. daje stručna mišljenja kod pripreme propisa od utjecaja na razvoj
stomatološke struke,
13. organizira dodatno usavršavanje i trajnu izobrazbu svojih članova,
14. čuva i unapređuje društveni položaj i dignitet stomatološ­kog zvanja,
15. izdaje glasilo Komore i druge stručne publikacije iz područ­ja stomatološke
djelatnosti,
16. obavlja i druge poslove u skladu sa zakonom, ovim Statutom i općim aktima
Komore.

IV. JAVNE OVLASTI KOMORE

Članak 10.

Komora obavlja sljedeće javne ovlasti:
1. vodi registar doktora stomatologije u Republici Hrvatskoj,
2. daje, obnavlja i oduzima odobrenje za samostalan rad,
3. obavlja stručni nadzor nad radom doktora stomatologije (u stomatološkim
ordinacijama, grupnoj praksi, zdravstvenim ustanovama i drugim pravnim osobama
koje obavljaju stomatološku djelatnost),
4. određuje najniže cijene stomatoloških usluga za doktore stomatologije izvan
osnovne mreže stomatološke djelatnosti.

V. USTROJSTVO KOMORE

*1. Uredi*
Članak 11.

Za obavljanje stručnih poslova, pri Komori se ustrojavaju:
1. Ured predsjednika Komore,
2. Ured za registraciju i licenciranje,
3. Ured za financijsko poslovanje,
4. Ured za organizacijske poslove.
Urede vode i za njihovo poslovanje odgovaraju voditelji Ureda Komore, a njihov
rad nadzire i koordinira tajnik Komore.
Voditelje Ureda imenuje i razrješuje predsjednik Komore.
Pravilnikom o radu Komore utvrdit će se radna mjesta unutar pojedinih Ureda.

*2. Područna sjedišta i podružnice Komore*
Članak 12.

Komora u svom sastavu ima pet područnih sjedišta: Zagreb, Split, Rijeka, Osijek
i Varaždin.
Svako područno sjedište u svom sastavu ima podružnice i obuh­vaća više županija,
s time da svaka županija ima svoju podružnicu.

Članak 13.

Područno sjedište Zagreb u svom sastavu ima pet podružnica i obuhvaća sljedeće
županije:
– Grad Zagreb,
– Zagrebačku županiju,
– Krapinsko-zagorsku županiju,
– Sisačko-moslavačku županiju,
– Karlovačku županiju.
Područno sjedište Split u svom sastavu ima četiri podružnice i obuhvaća sljedeće
županije:
– Zadarsku županiju,
– Šibensko-kninsku županiju,
– Splitsko-dalmatinsku županiju,
– Dubrovačko-neretvansku županiju.
Područno sjedište Rijeka u svom sastavu ima tri podružnice i obuhvaća sljedeće
županije:
– Primorsko-goransku županiju,
– Ličko-senjsku županiju,
– Istarsku županiju.
Područno sjedište Osijek u svom sastavu ima pet podružnica i obuhvaća sljedeće
županije:
– Virovitičko-podravsku županiju,
– Požeško-slavonsku županiju,
– Brodsko-posavsku županiju,
– Osječko-baranjsku županiju,
– Vukovarsko-srijemsku županiju.
Područno sjedište Varaždin u svom sastavu ima četiri podruž­nice i obuhvaća
sljedeće županije:
– Varaždinsku županiju,
– Međimursku županiju,
– Koprivničko-križevačku županiju,
– Bjelovarsko-bilogorsku županiju.

Članak 14.

Svako područno sjedište Komore ima Upravno vijeće, kojeg čine izabrani vijećnici
svih podružnica područnog sjedišta.
Predsjednika, zamjenika predsjednika i rizničara područnog sjedišta biraju
vijećnici područnog sjedišta između sebe na Izbornoj sjednici Skupštine Komore.
Predsjednik područnog sjedišta vodi i koordinira radom područnog sjedišta,
surađuje s tijelima Komore te saziva i predsjedava sjednicama Upravnog vijeća
područnog sjedišta.
Upravno vijeće područnog sjedišta donosi odluke većinom glasova od ukupnog broja
nazočnih članova.
Članak 15.
Područno sjedište obavlja sljedeće poslove:
– provodi odluke tijela Komore,
– sudjeluje pri planiranju zdravstvene politike regije koju zastupa te surađuje
sa županijskim tijelima nadležnim za zdravstvo,
– sudjeluje u izradi osnovne mreže stomatološke djelatnosti,
– izvješćuje Izvršni odbor Komore o stanju stomatološke zaštite na svom
području,
– u suradnji s Izvršnim odborom Komore organizira i suorganizira tečajeve
trajnog usavršavanja svojih članova u područnom sjedištu,
– razmatra prijedloge i primjedbe svojih članova i po potrebi ih prosljeđuje
Izvršnom odboru Komore,
– raspravlja o prijedlozima i nacrtima zakona, podzakonskih akata i općih akata
Komore,
– svoje članstvo redovito izvješćuje o radu Komore,
– predlaže Skupštini Komore člana Časnog suda sa svog područnog sjedišta,
– predlaže Izvršnom odboru Komore članove povjerenstava sa svog područnog
sjedišta,
– surađuje s drugim tijelima Komore,
– obavlja i druge poslove određene ovim Statutom ili općim aktima Komore.

VI. TIJELA KOMORE

Članak 16.

Tijela Komore su:
1. Skupština,
2. Upravno vijeće,
3. Izvršni odbor,
4. Predsjednik
5. Časni sud prvog i drugog stupnja,
6. Nadzorno vijeće,
7. Povjerenstva.

*1. Skupština*
Članak 17.

Skupština je najviše tijelo Komore.
Skupština ima 40 vijećnika, od čega:
– se 35 vijećnika bira na neposrednim i tajnim izborima,
– Stomatološki fakultet Sveučilišta u Zagrebu imenuje dva vijeć­nika, od kojih
se dekan fakulteta izabire po položaju,
– Hrvatsko stomatološko društvo Hrvatskog liječničkog zbora imenuje dva
vijećnika, od kojih se predsjednik društva izabire po položaju,
– jedan vijećnik po položaju je prodekan za stomatološki studij Medicinskog
fakulteta Sveučilišta u Rijeci.
Vijećnici iz stavka 2. podstavak 1. ovoga članka, biraju se na način da se
unutar područnog sjedišta svake podružnice bira po jedan vijećnik, a ostalih 14
vijećnika bira se proporcionalno omjeru članova Komore, u skladu s općim aktom
Komore.

Članak 18.

Mandat vijećnika Skupštine i članova tijela Komore traje četiri godine.
Isti članovi Komore mogu biti ponovno izabrani za vijećnike Skupštine Komore ili
članove istih tijela Komore, osim ako odred­bama ovog Statuta nije propisano
drugačije.
Ako se pravovremeno ne provedu izbori za vijećnike Skupštine ili za druga tijela
Komore, dosadašnji vijećnici, odnosno članovi tijela Komore nastavljaju
obavljati svoje funkcije do izbora novih vijećnika, odnosno članova, a najdulje
jednu godinu od isteka mandata.

Članak 19.

Skupština obavlja sljedeće poslove:
1. donosi Statut uz suglasnost ministra nadležnog za zdravstvo,
2. donosi Kodeks stomatološke etike i deontologije,
3. donosi Poslovnik o radu Skupštine,
4. donosi Pravilnik o izboru tijela Komore,
5. donosi Pravilnik o nadležnosti, ustrojstvu i načinu djelovanja Časnog suda
pri Hrvatskoj stomatološkoj komori,
6. donosi Odluku o uvođenju Plakete »Sv. Apolonije«, s poveljom,
7. bira i razrješava predsjednika i zamjenika predsjednika Komore,
8. bira i razrješava članove Upravnog vijeća Komore,
9. na prijedlog predsjednika Komore bira i razrješava rizničara Komore,
10. bira i razrješava članove Časnog suda prvog i drugog stupnja pri Komori,
11. bira i razrješava predsjednika i članove Nadzornog vijeća,
12. odlučuje o visini članarine te drugim davanjima članova Komore,
13. odlučuje o naknadama za rad pri Komori,
14. donosi financijski plan,
15. donosi završni račun Komore,
16. razmatra i odlučuje o izvješćima o radu svih tijela Komore,
17. donosi i druge odluke iz djelokruga rada Komore.

Članak 20.

Skupština može biti redovna i izvanredna.
Redovna Skupština sastaje se po potrebi, a najmanje jednom godišnje. Redovnu
Skupštinu saziva predsjednik Komore.
Izvanrednu Skupštinu saziva predsjednik Komore na vlastiti zahtjev, na zahtjev
natpolovićne većine vijećnika Skupštine Komore ili 1/5 članova Komore i to u
roku od 30 dana od dana zaprimanja pismenog zahtjeva.
Na izvanrednoj Skupštini može se raspravljati i odlučivati samo o pitanjima radi
kojih je sazvana, na način i prema postupku utvrđenim odredbama ovoga Statuta i
Poslovnika o radu Skupštine.

Članak 21.

Poziv za redovnu i izvanrednu sjednicu Skupštine Komore mora biti poslan
vijećnicima Skupštine Komore najkasnije 15 dana prije njezina održavanja.
U pozivu za sjednicu Skupštine Komore mora biti označeno mjesto i vrijeme
održavanja sjednice te dnevni red sjednice.

Članak 22.

Sjednica se može održati ako je nazočna većina od ukupnog broja vijećnika
Skupštine Komore. Ukoliko se na sjednici Skupštine donosi Statut, odnosno
njegove izmjene i dopune, sjednici treba biti nazočno više od dvije trećine od
ukupnog broja vijećnika Skupštine Komore.
Skupština donosi odluke većinom glasova nazočnih vijećnika Skupštine.

Članak 23.

Rad Skupštine odvija se prema odredbama Poslovnika o radu Skupštine.

*2. Upravno vijeće*
Članak 24.

Upravno vijeće čine predsjednici područnih sjedišta (Zagreb, Split, Rijeka,
Osijek i Varaždin), dekan Stomatološkog fakulteta Sveučilišta u Zagrebu,
predsjednik Hrvatskog stomatološkog društva, prodekan za stomatološki studij
Medicinskog fakulteta Sveučilišta u Rijeci i rizničar Komore.
Predsjednika i zamjenika predsjednika Upravnog vijeća biraju između sebe članovi
Upravnog vijeća, s time da se predsjednik bira samo između predsjednika
područnih sjedišta, naizmjenice po sistemu rotacije.
Predsjednik, zamjenik predsjednika i tajnik Komore sudjeluju u radu Upravnog
vijeća bez prava odlučivanja.
Članovima Upravnog vijeća, izuzev predsjednicima područnih sjedišta, prestaje
članstvo u Upravnom vijeću s prestankom funkcije te ih automatski zamjenjuje
novoizabrani član.

Članak 25.

Upravno vijeće obavlja sljedeće poslove:
1. donosi opće akte Komore, izuzev općih akata koji su u nad­ležnosti Skupštine,
2. donosi Poslovnik o radu Upravnog vijeća,
3. bira i razrješuje predsjednika Časnog suda prvog i drugog stupnja pri Komori,
4. bira i razrješuje predsjednike povjerenstava,
5. na prijedlog predsjednika Komore imenuje glavnog i odgovornog urednika
glasila Komore,
6. utvrđuje prijedlog financijskog plana,
7. donosi odluke o sklapanju poslova čija vrijednost prelazi iznos od 200.000,00
kuna,
8. donosi odluke u drugom stupnju o žalbama na odluke povjerenstava i Izvršnog
odbora Komore,
9. rješava sporna pitanja između područnih sjedišta,
10. ocjenjuje izvješća Izvršnog odbora Komore,
11. donosi odluku o raspisivanju izbora za vijećnike Skupštine te predsjednika i
zamjenika predsjednika Komore,
12. odlučuje o povezivanju i suradnji Komore s drugim srodnim organizacijama,
13. prima i daje prijedloge, preporuke te naputke koji su od općeg značenja za
obavljanje stomatološke djelatnosti te uspješno obavljanje rada Komore,
14. po potrebi osniva i imenuje svoja povjerenstva,
15. obavlja i druge poslove utvrđene ovim Statutom ili općim aktima Komore.

Članak 26.

Sjednice Upravnog vijeća saziva i vodi predsjednik Upravnog vijeća.
Upravno vijeće donosi odluke većinom glasova nazočnih članova Upravnog vijeća.
Sjednice Upravnog vijeća su javne.

*3. Izvršni odbor*
Članak 27.

Izvršni odbor čine predsjednik Komore, zamjenik predsjednika Komore, rizničar,
vijećnik Skupštine kojeg na Izbornoj sjednici Skupštine imenuje predsjednik
Komore i tajnik Komore.
Predsjednika i zamjenika predsjednika Izvršnog odbora Komore biraju između sebe
članovi Izvršnog odbora.
Po potrebi, predsjednik Izvršnog odbora Komore će na sjednicu Izvršnog odbora
pozvati člana Komore koji je ovlašten za rješavanje problematike o kojoj se
raspravlja na sjednici.

Članak 28.

Izvršni odbor obavlja sljedeće poslove:
1. donosi Poslovnik o radu Izvršnog odbora,
2. izvršava odluke Skupštine,
3. utvrđuje prijedloge općih akata Komore,
4. priprema materijale, informacije, analize i prijedloge za Skupštinu,
5. bira i razrješava članove povjerenstava,
6. po potrebni osniva svoja povjerenstva,
7. raspravlja o izvješćima povjerenstava,
8. priprema i usklađuje rad područnih sjedišta i podružnica,
9. izrađuje prijedlog financijskog plana i dostavlja ga Upravnom vijeću,
10. sukladno financijskom planu Komore vodi financijsko poslovanje i upravlja
sredstvima Komore do iznosa od 200.000,00 kn,
11. donosi cijene usluga Komore,
12. donosi odluke u upravnom postupku temeljem javnih ovlasti Komore,
13. provodi suradnju Komore s Ministarstvom nadležnim za zdravstvo,
osiguravajućim društvima, Stomatološkim fakultetom te drugim pravnim osobama,
14. provodi suradnju s drugim srodnim organizacijama,
15. brine se o stručnom usavršavanju članova Komore,
16. bira kandidate za radna mjesta u Komori,
17. podnosi izvješće o svom radu Upravnom vijeću,
18. obavlja i druge poslove utvrđene ovim Statutom ili općim aktima Komore.
O svojim odlukama Izvršni odbor Komore izvješćuje Upravno vijeće.

Članak 29.

Sjednice Izvršnog odbora saziva i vodi predsjednik Izvršnog odbora.
Izvršni odbor donosi odluke većinom glasova od ukupnog broja članova Izvršnog
odbora.
Sjednice Izvršnog odbora su javne.

*4. Predsjednik Komore*
Članak 30.

Predsjednik Komore zastupa i predstavlja Komoru.
Predsjednik Komore bira se na razdoblje od četiri (4) godine s mogućnošću još
samo jednog mandata.

Članak 31.

Predsjednik Komore obavlja sljedeće poslove:
– donosi program i smjernice rada Komore,
– potpisuje ugovore koje sklapa Komora,
– samostalno zaključuje poslove do vrijednosti od 50.000,00 kuna,
– predlaže Upravnom vijeću Komore glavnog i odgovornog urednika glasila,
– imenuje vijećnika Skupštine Komore za člana Izvršnog odbora Komore,
– imenuje i razrješuje voditelje Ureda Komore,
– predlaže vijećnicima Skupštine Komore rizničara Komore,
– održava redovite kontakte s predstavnicima političke vlasti radi ostvarivanja
ciljeva Komore,
– obavlja i druge poslove utvrđene ovim Statutom ili općim aktima Komore.

*5. Zamjenik predsjednika Komore*
Članak 32.

Zamjenik predsjednika Komore zamjenjuje predsjednika Komore u slučaju njegovog
izbivanja ili spriječenosti te obavlja druge poslove koje mu povjeri
predsjednik.
Ako predsjednik više ne može ili ne želi obavljati svoju funkciju, obavlja je
zamjenik predsjednika i to do sljedeće redovne sjednice Skupštine Komore, kada
se obavlja izbor novog predsjednika Komore.

*6. Rizničar Komore*
Članak 33.

Rizničar Komore obavlja sljedeće poslove:
– predlaže financijski plan Komore,
– sudjeluje u izradi financijskih izvješća Komore,
– u suradnji s rizničarima područnih sjedišta koordinira financijsko poslovanje
područnih sjedišta Komore,
– surađuje s tijelima Komore oko financijskih pitanja.

*7. Tajnik Komore*
Članak 34.

Tajnik Komore profesionalno obavlja stručne poslove iz nadlež­nosti Komore.
U suradnji s predsjednikom Komore provodi zaključke i odluke Skupštine, Upravnog
vijeća i Izvršnog odbora Komore.
Opis poslova i uvjeti za tajnika Komore utvrđeni su Pravilnikom o radu.

*8. Časni sud prvog i drugog stupnja pri Komori*
Članak 35.

Časni sud je neovisno i samostalno tijelo Komore, koje rasprav­lja i odlučuje o
odgovornosti doktora stomatologije za počinjenu povredu pravila ponašanja u
obavljanju stomatološke djelatnosti.
Časni sud je ustrojen kao Časni sud prvog i drugog stupnja.
Časni sud prvog i drugog stupnja imaju po pet članova. Četiri člana Časnog suda
prvog i drugog stupnja bira i razrješuje Skupština Komore, a petog člana koji je
ujedno i predsjednik Časnog suda prvog i drugog stupnja bira i razrješuje
Upravno vijeće Komore.
Časni sud drugog stupnja odlučuje povodom žalbi na odluke Časnog suda prvog
stupnja.
Odluka Časnog suda drugog stupnja je konačna.

*9. Nadzorno vijeće*
Članak 36.

Nadzorno vijeće se sastoji od predsjednika i dva člana, koje biraju i razrješuju
vijećnici Skupštine Komore.
Predsjednik i članovi Nadzornog vijeća biraju se na razdoblje od četiri (4)
godine s mogućnošću još samo jednog mandata.
Nadzorno vijeće obavlja nadzor nad financijsko-materijalnim poslovanjem Komore
najmanje jednom godišnje i to prije nego Skupština Komore odobri završni račun.
O obavljenom nadzoru nad financijsko-materijalnim poslovanjem Komore, Nadzorno
vijeće sastavlja izvješće i dostavlja ga Skupštini.

*10. Povjerenstva*
Članak 37.

Komora u svom sastavu ima sljedeća Povjerenstva:
1. Povjerenstvo za stručno usavršavanje,
2. Povjerenstvo za stomatološku etiku i deontologiju,
3. Povjerenstvo za nadzor nad sredstvima fonda,
4. Povjerenstvo za obavljanje stručnog nadzora nad radom doktora stomatologije,
5. Povjerenstvo za obavljanje vještačenja kod pacijenata,
6. Povjerenstvo za suradnju s osiguravajućim društvima,
7. Povjerenstvo za zakup stomatoloških ordinacija,
8. Povjerenstvo za mrežu stomatološke djelatnosti i osnivanje te preseljenje
stomatoloških ordinacija, zdravstvenih ustanova i drugih pravnih osoba,
9. Povjerenstvo za specijalističko-konzilijarnu stomatološku zaštitu,
10. Povjerenstvo za privatnu praksu i zaštitu tržiš­nog natjecanja.
Za obavljanje svojih poslova Skupština Komore može osim povjerenstava iz stavka
1. ovoga članka osnivati i druga povjerenstva.

Članak 38.

Povjerenstva iz članka 37. ovoga Statuta u svom sastavu moraju imati najmanje
jednog člana Komore iz svakog područnog sjedišta. Izuzetno, u Povjerenstvo za
suradnju s osiguravajućim društvima dodatno se imenuju dva člana, od kojih
jednog člana predlaže osiguravajuće društvo, a drugog ministar nadležan za
zdravstvo.
Članove povjerenstava imenuje Izvršni odbor Komore na prijed­log područnih
sjedišta, a predsjednika povjerenstva bira Upravno vijeće.
Povjerenstva mogu osnivati stručne Odbore.
Način rada povjerenstva odredit će se poslovnikom o radu svakog povjerenstva.

Članak 39.

Povjerenstvo za stručno usavršavanje obavlja sljedeće poslove:
1. izrađuje prijedlog godišnjeg plana tečajeva stručnog usavršavanja te ga
dostavlja Izvršnom odboru Komore,
2. daje prethodno mišljenje o vrednovanju tečajeva stručnog usavršavanja i
dostavlja ga Izvršnom odboru Komore,
3. obavlja druge poslove vezane uz stručno usavršavanje i provjeru stručnosti
doktora stomatologije,
4. obavlja ostale poslove predviđene Statutom i drugim općim aktima Komore.

Članak 40.

Povjerenstvo za stomatološku etiku i deontologiju obavlja sljedeće poslove:
1. predlaže Kodeks stomatološke etike i deontologije,
2. prati i nadzire primjenu odredbi Kodeksa stomatološke etike i deontologije,
3. raspravlja te daje mišljenja i tumačenja o pojedinim problemima iz
stomatološke etike i deontologije,
4. obavlja ostale poslove predviđene Statutom i drugim općim aktima Komore.

Članak 41.

Povjerenstvo za nadzor nad sredstvima Fonda obavlja sljedeće poslove:
1. donosi odluke o dodjeli i vrsti pomoći, visini pomoći te o drugim uvjetima
vezanim uz dodjelu pomoći članu Komore, odnosno članu njegove uže obitelji,
2. obavlja nadzor nad sredstvima Fonda,
3. obavlja ostale poslove predviđene Statutom te drugim općim aktima Komore.

Članak 42.

Povjerenstvo za obavljanje stručnog nadzora nad radom doktora stomatologije
obavlja sljedeće poslove:
1. donosi listu doktora stomatologije koji provode stručni nadzor,
2. donosi stručna mjerila za obavljanje stručnog nadzora,
3. izrađuje prijedlog godišnjeg programa stručnog nadzora, kojeg donosi Izvršni
odbor Komore,
4. izrađuje obrazac upitnika te ostale obrasce za provođenje stručnog nadzora,
5. vodi evidenciju o obavljenom stručnom nadzoru i predloženim, odnosno
poduzetim mjerama,
6. izrađuje godišnje izvješće o obavljenom stručnom nadzoru,
7. koordinira provođenje stručnog nadzora sa zdravstvenom inspekcijom
Ministarstva nadležnog za zdravstvo,
8. obavlja ostale poslove predviđene Statutom te drugim općim aktima Komore.

Članak 43.

Povjerenstvo za obavljanje vještačenja kod pacijenata obavlja sljedeće poslove:
1. pruža zaštitu građanima i doktorima stomatologije u ostvarivanju prava s
obzirom na kakvoću, sadržaj i vrstu stomatološke usluge koja im se pruža,
2. obavlja ostale poslove predviđene Statutom te drugim općim aktima Komore.

Članak 44.

Povjerenstvo za suradnju s osiguravajućim društvima obavlja sljedeće poslove:
1. zastupa interese članova Komore kod sklapanja ugovora s osiguravajućim
društvima,
2. sudjeluje pri određivanju standarda i normativa stomatološ­kih usluga,
3. daje prijedlog cijena stomatoloških usluga iz opsega dobrovoljnog
zdravstvenog osiguranja,
4. obavlja ostale poslove predviđene Statutom te drugim općim aktima Komore.

Članak 45.

Povjerenstvo za zakup stomatoloških ordinacija obavlja sljedeće poslove:
1. predlaže normativna rješenja vezana uz zakup stomatoloških ordinacija,
2. zastupa interese članova Komore koji imaju status zakupca pri zdravstvenim
ustanovama,
3. obavlja ostale poslove predviđene Statutom te drugim općim aktima Komore.

Članak 46.

Povjerenstvo za mrežu stomatološke djelatnosti i osnivanje te preseljenje
stomatoloških ordinacija, zdravstvenih ustanova i drugih pravnih osoba obavlja
sljedeće poslove:
1. sudjeluje u izradi prethodnog mišljenja za mrežu stomatološke djelatnosti,
2. razmatra zahtjeve za izmjenu mreže stomatološke djelatnosti,
3. daje mišljenje u postupku osnivanja, preseljenja i prestanka rada
stomatoloških ordinacija, grupne prakse, zdravstvenih ustanova i drugih pravnih
osoba,
4. obavlja ostale poslove predviđene Statutom te drugim općim aktima Komore.

Članak 47.

Povjerenstvo za specijalističko-konzilijarnu stomatološku zaštitu obavlja
sljedeće poslove:
1. predlaže normativna rješenja vezana uz obavljanje specijalističko-konzilijarne
stomatološke zaštite,
2. zastupa interese članova Komore koji obavljaju specijalističko-konzilijarnu
stomatološku zaštitu,
3. obavlja ostale poslove predviđene Statutom te drugim općim aktima Komore.

Članak 48.

Povjerenstvo za privatnu praksu i zaštitu tržišnog natjecanja obavlja sljedeće
poslove:
1. štiti interese članova Komore u tržišnom natjecanju,
2. brine se za zaštitu od nelojalne konkurencije u tržišnom natjecanju,
3. daje prijedlog najnižih cijena stomatoloških usluga za doktore stomatologije
izvan mreže stomatološke djelatnosti,
4. obavlja ostale poslove predviđene Statutom te drugim općim aktima Komore.

VII. FOND POMOĆI »SV. APOLONIJE«

Članak 49.

Za dodjelu pomoći članovima Komore i članovima njihove uže obitelji, pri Komori
je osnovan Fond pomoći »Sv. Apolonije«.

VIII. REGISTRI KOMORE

Članak 50.

Komora vodi registar doktora stomatologije, stomatoloških ordinacija, grupnih
praksi, zdravstvenih ustanova i drugih pravnih osoba koje obavljaju stomatološku
djelatnost.
Komora može prema potrebi uvesti i registre za pripravnike, specijalizante,
specijaliste, nezaposlene te druge evidencije određene zakonom ili ovim
Statutom.
Registri iz stavka 1. i 2. ovoga članka javne su knjige. Izvaci iz registra koje
vodi Komora te potvrde izdane na temelju podataka iz tih evidencija javne su
isprave.

IX. ISKAZNICA ČLANOVA KOMORE

Članak 51.

Doktoru stomatologije koji je upisan u registar Komore izdaje se iskaznica.
Oblik i sadržaj iskaznice doktora stomatologije te način izdavanja propisuje se
općim aktom Komore.

X. STRUČNO USAVRŠAVANJE ČLANOVA KOMORE

Članak 52.

Doktor stomatologije obvezan je za vrijeme obavljanja stomatološke djelatnosti
stručno se usavršavati prema općem aktu Komore, što obuhvaća:
1. kontinuirano praćenje razvoja stomatoloških znanosti,
2. stjecanje novih saznanja.

XI. IZDAVANJE, OBNAVLJANJE I ODUZIMANJE ODOBRENJA ZA SAMOSTALAN RAD

Članak 53.

Doktoru stomatologije koji je položio stručni ispit i koji je upisan u registar
doktora stomatologije, Komora će izdati odobrenje za samostalan rad (licencu).
Odobrenjem za samostalan rad dokazuje se stručna osposob­ljenost doktora
stomatologije za samostalno obavljanje cjelokupne stomatološke djelatnosti na
području Republike Hrvatske.
Odobrenje za samostalan rad daje se na vrijeme od šest godina.
Odobrenje za samostalan rad se izdaje, obnavlja i oduzima dok­toru stomatologije
na način propisan općim aktom Komore.

XII. GLASILO KOMORE

Članak 54.

Glasilo Komore je časopis Hrvatski stomatološki vjesnik.
Glasilo izlazi najmanje tromjesečno, a primaju ga svi članovi Komore besplatno.

Članak 55.

Glavnog i odgovornog urednika glasila Komore imenuje Uprav­no vijeće Komore na
prijedlog predsjednika Komore.
Glavni i odgovorni urednik za svoj rad odgovara predsjedniku i Upravnom vijeću
Komore.

XIII. FINANCIRANJE KOMORE

Članak 56.

Financijsko-materijalno poslovanje Komore obavlja se na osnovi financijskog
plana, kojeg donosi Skupština Komore.
Financijsko-materijalno poslovanje obavlja Ured za financijsko poslovanje.
Financijsko-materijalno poslovanje obavlja se preko žiro računa Komore.

Članak 57.

Komora ima svoju imovinu i prihode.
Imovinu čine:
– nekretnine,
– pokretnine,
– imovinska prava,
– zaklade,
– donacije i drugo.
Prihodi su:
– članarina doktora stomatologije,
– naknade za usluge Komore,
– prihodi od tečajeva trajnog usavršavanja, seminara, savjetovanja i sl.
– prihodi od izdavačke djelatnosti,
– donacije,
– ostali prihodi i davanja.
Iz državnog proračuna Republike Hrvatske osiguravaju se sredstva za izvršavanje
javne ovlasti – obavljanja stručnog nadzora.

XIV. PRIJELAZNE I ZAVRŠNE ODREDBE

Članak 58.

Odredbe članka 12. stavka 2. i članka 13. Statuta, te članka 5. i 7. izmjena i
dopuna Statuta primjenjivat će se nakon provedenih izbora za vijećnike Skupštine
Komore u mandatnom razdoblju 2007./2011.

Predsjednik Komore
**Krešimir Jindra, dr. stom**., v. r.

Pročišćeni tekst, NN 85/2007-2674
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)